**חוק מניעת פגיעת גוף שידורים זר בביטחון המדינה (הוראת שעה – חרבות ברזל), התשפ"ד-2024**, המוכר בכינוי **חוק אל-ג'זירה**, אושר בכנסת ב-1 באפריל 2024, וקובע בהוראת שעה כי ראש ממשלת ישראל ושר התקשורת יוכלו להפעיל סנקציות שונות כלפי ערוץ זר אשר לפי חוות דעת ביטחונית פוגע במדינת ישראל. החוק יועד בעיקרו כלפי ערוץ אל-ג'זירה הקטרי וערוץ אל-מיאדין הלבנוני.

היסטוריה חקיקתית
----------------

במהלך מלחמת חרבות ברזל השתמשה הממשלה בסמכותה לפי סעיף 39 לחוק יסוד: הממשלה, והתקינה ב-20 באוקטובר 2023 את תקנות שעת חירום (חרבות ברזל) (מניעת פגיעת גוף שידורים זר בביטחון המדינה), התשפ״ד–2023, הקובעות שאם שוכנע שר הביטחון כי שידוריו של ערוץ זר המשדר בישראל פוגעים באופן ממשי בביטחון המדינה, רשאי שר התקשורת, בהסכמת שר הביטחון ובאישור  ועדת השרים לענייני ביטחון לאומי למנוע את שידוריו ופעילותו של ערוץ זה בישראל. בהתאם לתקנות אלה פרסם שר התקשורת, שלמה קרעי, הוראה, בתוקף ל-30 ימים, לחסום את שידוריו של ערוץ אל-מיאדין, והוראה נוספת, אף היא בתוקף ל-30 ימים, לתפוס מכשירים המשמשים לאספקת תכני השידור של ערוץ אל-מיאדין. תוקף ההוראה הראשונה הוארך ב-30 ימים נוספים, עד ל-13 בינואר 2024.

תוקפן של תקנות שעת חירום פקע בתום שלושה חודשים מהתקנתן, ב-20 בינואר 2024. כדי לאפשר את המשך הטלת ההגבלות שאפשרו תקנות שעת חירום, הציעה הממשלה לקבוע זאת בחוק, במתכונת של הוראת שעה. הדיום בהצעת החוק נערך בוועדה לביטחון לאומי, וב-1 באפריל החוק אושר בקריאה שנייה ושלישית, ברוב של 71 תומכים מול 10 מתנגדים.

הוראות החוק
-----------

אם שוכנע ראש הממשלה, על פי חוות דעת מקצועית מגורמי הביטחון, שהתכנים המשודרים בערוץ זר המשדר בישראל פוגעים באופן ממשי בביטחון המדינה, רשאי שר התקשורת, בהסכמת ראש הממשלה ובאישור ועדת השרים לענייני ביטחון לאומי או הממשלה, להורות על אחד או יותר מאלה:

(1) להורות לסַפַּק תכנים (גוף שפעילותו העיקרית שידור של מגוון תכנים לציבור בישראל) על הפסקת שידור של ערוץ זה;
(2) להורות על סגירת משרדי הערוץ הנמצאים בשטח ישראל;
(3) להורות על תפיסת מכשיר המשמש לאספקת תוכני הערוץ, ובלבד שלא תבוצע חדירה לציוד קצה רט"ן שנתפס בהתאם להוראה זו;
(4) להורות לגורם האחראי על הסרת אתר האינטרנט של הערוץ, אם השרת שעליו אתר האינטרנט מאוחסן נמצא בישראל או שהוא בשליטת אדם הנמצא בישראל או בשליטת תאגיד הרשום בישראל, או להורות על הגבלת גישה לאתר האינטרנט של הערוץ.
הוראה כזו תהיה בתוקף לתקופה שלא תעלה על 45 ימים; אם שוכנע ראש הממשלה כי התנאים למתן ההוראה ימשיכו להתקיים גם לאחר תקופה זו, רשאי שר התקשורת, בהסכמת ראש הממשלה ובאישור ועדת השרים או הממשלה, להאריך את תוקף ההוראה לתקופה שלא תעלה על 45 ימים נוספים בכל פעם. כל הוראה תובא לפני נשיא בית משפט מחוזי או סגנו תוך 24 שעות משניתנה, והוא רשאי להחליט לשנות או לקצוב את תוקפה.

החוק נחקק כהוראת שעה שתוקפה עד 31 ביולי 2024, או עד סיום ההכרזה על מצב מיוחד בעורף או סיום הפעולות הצבאיות המשמעותיות במלחמת חרבות ברזל, לפי המוקדם שבהם.

יישום החוק
----------

ראש הממשלה, בנימין נתניהו, הבטיח שיפעל מיידית לעצירת פעולות ערוץ אל ג'זירה בישראל.

למרות החוק, שידורי ערוצים אלו יתאפשרו בשטח ישראל על ידי כתבים שישדרו דרך מכשירים סלולריים, אך ללא מצלמות. כמו כן ערוצים אלו יוכלו לשדר משטחי הרשות הפלסטינית. בנוסף, רק ספקי התקשורת הישראלים כמו הוט ו-yes יחויבו להימנע מלשדר את הערוץ, אך באינטרנט, בקולטים לווייניים ובאנטנות פרטיות לא יחול החוק.

ראו גם
------

* צנזורה בישראל

קישורים חיצוניים
----------------

* **חוק מניעת פגיעת גוף שידורים זר בביטחון המדינה (הוראת שעה – חרבות ברזל), התשפ"ד-2024**, ספר החוקים הפתוח, באתר ויקיטקסט
* היסטוריית החקיקה של חוק מניעת פגיעת גוף שידורים זר בביטחון המדינה (הוראת שעה – חרבות ברזל), התשפ"ד-2024, במאגר החקיקה הלאומי באתר הכנסת

הערות שוליים
------------

1. ↑   **תקנות שעת חירום (חרבות ברזל) (מניעת פגיעת גוף שידורים זר בביטחון המדינה), התשפ״ד–2023**, ספר החוקים הפתוח, באתר ויקיטקסט
2. ↑  הוראה בדבר מניעת פגיעה בביטחון המדינה על ידי ערוץ אלמיאדין לפי תקנות שעת חירום (חרבות ברזל) (מניעת פגיעת גוף שידורים זר בביטחון המדינה), ילקוט הפרסומים 11806, 15 בנובמבר 2023, עמ' 1200
3. ↑  הוראה בדבר מניעת פגיעה בביטחון המדינה על ידי ערוץ אלמיאדין לפי תקנות שעת חירום (חרבות ברזל) (מניעת פגיעת גוף שידורים זר בביטחון המדינה), ילקוט הפרסומים 11807, 15 בנובמבר 2023, עמ' 1202
4. ↑  הוראה בדבר מניעת פגיעה בביטחון המדינה על ידי ערוץ אלמיאדין לפי תקנות שעת חירום (חרבות ברזל) (מניעת פגיעת גוף שידורים זר בביטחון המדינה), ילקוט הפרסומים 11898, 14 בדצמבר 2023, עמ' 1910
5. ↑  חוק מניעת פגיעת גוף שידורים זר בביטחון המדינה (הוראת שעה – חרבות ברזל), התשפ"ד-2024, ה"ח 1720 מ-12 בפברואר 2024
6. ↑  יקי אדמקר‏, חוק אל ג'זירה אושר: אך הדרך לסגירת הערוץ בישראל עוד ארוכה, באתר וואלה!‏, 1 באפריל 2024
7. ↑  מורן אזולאי, דניאל אדלסון, ניו יורק, החוק לסגירת אל ג'זירה עבר: "לא יהיה חופש ביטוי לשופרות החמאס בישראל", באתר ynet, 1 באפריל 2024
8. ↑  עטרה גרמן, ‏החוק לסגירת אל-ג'זירה בישראל עבר בקריאה שנייה ושלישית, בעיתון מקור ראשון, 1 באפריל 2024